CELEX: 52019PC0192
Language: lv
Date: 2019-04-24
Title: Priekšlikums PADOMES DIREKTĪVA, ar ko attiecībā uz aizsardzības pasākumiem Savienības satvarā groza Direktīvu 2006/112/EK par kopējo pievienotās vērtības nodokļa sistēmu un Direktīvu 2008/118/EK par akcīzes nodokļa piemērošanas vispārēju režīmu

EIROPAS KOMISIJA
            Briselē, 24.4.2019
            COM(2019) 192 final
            2019/0096(CNS)
            Priekšlikums
            PADOMES DIREKTĪVA,
            ar ko attiecībā uz aizsardzības pasākumiem Savienības satvarā groza Direktīvu 2006/112/EK par kopējo pievienotās vērtības nodokļa sistēmu un Direktīvu 2008/118/EK par akcīzes nodokļa piemērošanas vispārēju režīmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Pievienotās vērtības nodoklis (PVN) ir vispārējs patēriņa nodoklis, ko galu galā sedz galapatērētājs, bet iekasē uzņēmumi, kas piegādā preces vai sniedz pakalpojumus. PVN direktīvas
                  1
                2. pantā noteiktā PVN piemērošanas joma ir ļoti plaša un aptver jebkuru preču piegādi un pakalpojumu sniegšanu par atlīdzību, ko nodokļa maksātājs veic dalībvalsts teritorijā, un preču importu Eiropas Savienībā (ES). Viens no PVN direktīvas mērķiem bija sagatavot kopēju PVN atbrīvojumu sarakstu, lai ES pašu resursus visās dalībvalstīs varētu iekasēt vienādi
                  2
               . Tādēļ jebkura darījuma atbrīvošanai no PVN ir nepieciešams konkrēts noteikums PVN direktīvā.
            
            
               PVN direktīvā nav paredzēti nekādi vispārēji atbrīvojumi attiecībā uz preču piegādi vai pakalpojumu sniegšanu drošības un aizsardzības nolūkos. Tādēļ principā bruņotajiem spēkiem piegādātās preces vai sniegtie pakalpojumi vai bruņoto spēku importētās preces ietver PVN
                  3
               . PVN izmaksas atspoguļojas to ieņēmumu pieaugumā, ko nodoklis rada valsts kasei (tā kā militārie spēki ir valsts struktūra, tie nevar atgūt šādu PVN) un kas pēc tam tiek iekļauti budžetā, no kura finansē tādās darbībās kā valsts aizsardzība.
            
            
               Direktīva paredz atbrīvojumu attiecībā uz piegādēm jebkuras dalībvalsts, kura ir Ziemeļatlantijas Līguma puse, bruņotajiem spēkiem, kas piedalās kopējā aizsardzības pasākumā ārpus savas valsts. Šis atbrīvojums tika noteikts, lai risinātu situācijas, kurās ieņēmumu un izdevumu plūsma ir pārtraukta, jo PVN par šādām piegādēm parasti veido ieņēmumus tajā valstī, kurā bruņotie spēki atrodas, nevis to izcelsmes valstī.
            
            
               Akcīzes nodokļa direktīva
                  4
                paredz līdzīgu atbrīvojumu no akcīzes nodokļa
                  5
                attiecībā uz tādu akcīzes preču pārvietošanu, kas paredzētas Ziemeļatlantijas Līguma organizācijas (NATO) jebkuras dalībvalsts bruņotajiem spēkiem.
            
            
               Lai gan NATO aizsardzības pasākumus PVN direktīva aptver kopš 1977. gada
                  6
                un Akcīzes nodokļa direktīva – kopš 1993. gada, neviens no atbrīvojumiem neattiecas uz piegādēm, kas ir saistītas ar kopējiem aizsardzības pasākumiem Savienības satvarā, jo pagaidām vēl nav izstrādāta kopēja Savienības aizsardzības politika. Tomēr kopējā drošības un aizsardzības politika (KDAP), kas tika izveidota 2000. gadā kā Eiropas drošības un aizsardzības politika (EDAP)
                  7
               , ir svarīgs ārējās darbības instruments un ietver pakāpenisku Savienības kopējās aizsardzības politikas izstrādi
                  8
               .
            
            
               Lisabonas līgums, kas stājās spēkā 2009. gada decembrī, bija pagrieziena punkts KDAP izveidē. Līgums par Eiropas Savienību (LES), kas grozīts ar Lisabonas līgumu, ietver savstarpējās palīdzības klauzulu
                  9
                un ļauj dalībvalstīm stiprināt sadarbību militāros jautājumos, izmantojot pastāvīgo strukturēto sadarbību (PESCO)
                  10
               . Ar Lisabonas līgumu tika izveidots arī Eiropas Ārējās darbības dienests (EĀDD), kas palīdz Savienības Augstajai pārstāvei ārlietās un drošības politikas jautājumos pildīt visus tās pienākumus, tostarp KDAP jomā. Tas, ka Augstā pārstāve ir arī viens no Komisijas priekšsēdētāja vietniekiem, atvieglo visu nepieciešamo ES aktīvu apvienošanu un visaptverošas pieejas piemērošanu ES krīžu pārvarēšanai.
            
            
               ES Militārā komiteja (ESMK), kas tika izveidota 2001. gadā
                  11
               , ir Padomes augstākā militārā struktūra. Tā vada visus ES militāros pasākumus un konsultē par KDAP ietvaros veikto militāro misiju un operāciju plānošanu un izpildi, kā arī par militāro spēju attīstību. 
            
            
               Eiropas Savienības Militārais štābs (ESMŠ), kas arī izveidots 2001. gadā
                  12
                un darbojas atbilstīgi ESMK militāriem norādījumiem, ir ES militārās kompetences avots
                  13
               . Tas nodrošina agrīno brīdināšanu, situācijas novērtējumu un stratēģisko plānošanu attiecībā uz misijām un uzdevumiem, kas minēti LES 42. panta 1. punktā un 43. panta 1. punktā. Tas arī palīdz izstrādāt, novērtēt un pārskatīt spēju jomā noteiktos mērķus.
            
            
               2016. gada jūnijā ES globālā ārpolitikas un drošības politikas stratēģija (ESGS)
                  14
                lika pamatu KDAP attīstībai, lai īstenotu šādas trīs galvenās prioritātes: reaģēšana uz ārējiem konfliktiem un krīzēm, partneru spēju veidošana un Savienības un tās iedzīvotāju aizsardzība. Eiropadome 2017. gada decembrī
                  15
                aicināja augsto pārstāvi, Komisiju un dalībvalstis turpināt darbu militārās mobilitātes jomā – gan PESCO ietvaros, gan ES un NATO sadarbības kontekstā.
            
            
               2018. gada martā Komisija un Augstā pārstāve kā turpinājumu savam 2017. gada novembra kopīgajam paziņojumam par militārās mobilitātes uzlabošanu Eiropas Savienībā
                  16
                iesniedza kopīgu paziņojumu par militārās mobilitātes rīcības plānu
                  17
               . Šajā rīcības plānā atzīts, ka ir nepieciešams nodrošināt vienlīdzīgu attieksmi pret aizsardzības pasākumiem, lai samazinātu administratīvo slogu un līdz ar to kavēšanos un izmaksas militārās mobilitātes jomā, kā arī mudināt dalībvalstis sadarboties
                  18
               . Tajā noteikts, ka Komisijai ir jānovērtē, vai ir iespējams saskaņot PVN režīmu aizsardzības jomas pasākumiem, kas tiek īstenoti gan ES satvarā, gan NATO paspārnē.
            
            
               Padome 2018. gada 19. novembrī pieņēma secinājumus par drošību un aizsardzību ESGS kontekstā
                  19
               . Padome atzinīgi novērtēja būtisko progresu, kas drošības un aizsardzības jomā panākts iepriekšējo divu gadu laikā, un uzsvēra, ka ir svarīgi saglabāt dinamiku, turpinot dalībvalstu un ES iestāžu iesaisti. Jo īpaši Padome atzinīgi novērtēja panākumus PESCO īstenošanā un nepārtrauktos centienus uzlabot militārā personāla, materiālu un ekipējuma mobilitāti ikdienas darbībās un krīžu un konfliktu laikā gan ES teritorijā, gan ārpus tās.
            
            
               Saskaņā ar rīcības plānu un Padomes secinājumiem šā priekšlikuma mērķis ir cik vien iespējams saskaņot PVN režīmu aizsardzības jomas pasākumiem, kas tiek īstenoti ES un NATO satvarā. Priekšlikumā jāņem vērā tas, ka, lai gan saskaņā ar Ziemeļatlantijas līgumu tiek īstenoti kolektīvās aizsardzības pasākumi, pagaidām vēl nav ieviesta Savienības aizsardzības politika.
            
            
               Līdzīgā veidā būtu jāsaskaņo režīms, kas paredz atbrīvojumus no akcīzes nodokļa, kā noteikts Akcīzes nodokļa direktīvā.
            
            
               •Saskanība ar pašreizējiem noteikumiem konkrētajā politikas jomā
            
            
               Šis priekšlikums papildina 2016. gada PVN rīcības plānu
                  20
               , kurā izklāstīti veidi, kā modernizēt PVN sistēmu, lai tā kļūtu vienkāršāka, izturīgāka pret krāpšanu un labvēlīgāka uzņēmumiem. 
            
            
               Konsekvence ar PVN direktīvas IX sadaļas 8. nodaļu (atbrīvojumi, kas saistīti ar konkrētiem eksportam pielīdzinātiem darījumiem), jo īpaši ar PVN direktīvas 151. panta 1. punkta c) (un d)) apakšpunktu, un ar tās interpretāciju Eiropas Savienības Tiesā (EST)
                  21
               , kā arī ar Akcīzes nodokļa direktīvas 12. panta 1. punkta c) apakšpunktu ir nodrošināta, no atbrīvojumiem izslēdzot preču piegādes un pakalpojumu sniegšanu tās dalībvalsts bruņotajiem spēkiem, kurā tiek piegādātas šīs preces vai sniegti šie pakalpojumi. 
            
         
         
            
               Turklāt priekšlikuma darbības jomas ierobežojums attiecībā uz situācijām, kurās ir pārtraukta ieņēmumu un izdevumu plūsma, atbilst PVN direktīvas 151. panta 1. punkta aa) (un b)) apakšpunkta noteikumiem. Preču piegādes un pakalpojumu sniegšanu iekšzemē var atbrīvot no nodokļa tikai gadījumā, ja tie paredzēti ES, ES izveidotām struktūrām vai starptautiskām struktūrām. Līdzīgi kā NATO, kas ir atzīta starptautiska organizācija, un EAA, kas ir ES struktūra, uz kuru attiecas Protokols par privilēģijām un imunitāti (PPI) un kura atbilst PPI noteiktajiem ierobežojumiem un nosacījumiem, operācijas štābs un citas struktūras, kas izveidotas aizsardzības nolūkos saskaņā ar KDAP, varētu saņemt atbrīvojumu no nodokļa saskaņā ar uzņēmējas dalībvalsts nosacījumiem un ierobežojumiem, ja tie atbilst PVN direktīvas 151. panta 1. punkta aa) (vai b)) apakšpunktā noteiktajām prasībām. Priekšlikums neparedz iespēju apiet šīs prasības vai liegt uzņēmējai dalībvalstij noteikt nosacījumus un ierobežojumus
                  22
               .
            
            
               Visbeidzot, saskaņā ar PVN direktīvas 151. panta 1. punkta c) (un d)) apakšpunkta tekstu preču piegādi vai pakalpojumu sniegšanu bruņotajiem spēkiem un civilajam personālam, kas tos pavada, var atbrīvot no nodokļa tikai tad, ja šie spēki piedalās aizsardzības pasākumā, ko veic, lai īstenotu Savienības darbību saskaņā ar KDAP. Tāpēc atbrīvojumi neattiecas uz bruņoto spēku izvietošanu vienīgi drošības nolūkos, humanitārajiem un glābšanas uzdevumiem vai gadījumiem, kad tiek izmantota Līguma par Eiropas Savienības darbību 222. pantā paredzētā solidaritātes klauzula, kas neskar aizsardzības aspektus. Ņemot vērā to, ka PVN direktīva neparedz atbrīvojumu attiecībā uz preču piegādēm un pakalpojumu sniegšanu valsts struktūrām, kas nav bruņotie spēki, darbības jomas ierobežošana, attiecinot to tikai uz aizsardzības pasākumiem un līdz ar to uz darbībām, ko parasti veic tikai bruņotie spēki, ir saskaņā ar fiskālās neitralitātes principu, kas ir pamatā PVN sistēmai un Eiropas Savienības Pamattiesību hartas 20. pantam. ES tiesību akti parasti nepieļauj piemērot atšķirīgu PVN režīmu bruņotajiem spēkiem salīdzinājumā ar citām valdības struktūrām, piemēram, policijas spēkiem, vai bezpeļņas organizācijām, kad tās veic līdzīgus uzdevumus. 
            
            
               •Atbilstība pārējiem Savienības politikas virzieniem
            
            
               Priekšlikums atbilst ESGS un īstenošanas plānam drošības un aizsardzības jomā
                  23
               , kurā izklāstīti priekšlikumi par ESGS īstenošanu drošības un aizsardzības jomā.
            
            
               
                  Ar to tiek īstenota militārās mobilitātes rīcības plānā noteiktā Komisijas apņemšanās izvērtēt, vai ir iespējams saskaņot PVN režīmu attiecībā uz aizsardzības pasākumiem, kas tiek īstenoti ES satvarā un NATO paspārnē.
               
            
            
               Turklāt priekšlikums atbilst Eiropas aizsardzības rīcības plānam
                  24
               , kas paredz izveidot Eiropas Aizsardzības fondu
                  25
               , un Athena mehānismam
                  26
               , ar ko (saskaņā ar LES 41. panta 2. punktu) pārvalda kopējo izmaksu finansējumu ES militārajās misijās un operācijās, kuras veic KDAP ietvaros.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Ar ierosināto direktīvu tiks grozīta PVN direktīva un Akcīzes nodokļa direktīva, pamatojoties uz Līguma par Eiropas Savienības darbību 113. pantu. Šajā pantā paredzēts, ka Padome saskaņā ar īpašu likumdošanas procedūru pēc apspriešanās ar Eiropas Parlamentu un Eiropas Ekonomikas un sociālo lietu komiteju, ar vienprātīgu lēmumu pieņem noteikumus par dalībvalstu noteikumu saskaņošanu netiešo nodokļu jomā.
               
            
            
               •Subsidiaritāte (neekskluzīvas kompetences gadījumā)
            
            
               Saskanības trūkums attiecībā uz PVN un akcīzes nodokļa režīmu, ko piemēro aizsardzības pasākumiem ES un NATO satvarā, izriet no pašreizējās PVN direktīvas un Akcīzes nodokļa direktīvas. Dalībvalstis to nevarētu novērst, rīkojoties atsevišķi. Lai veiktu saskaņošanu, nepieciešams Komisijas priekšlikums grozīt abas direktīvas.
            
            
               •Proporcionalitāte
            
            
               Priekšlikums ir saskaņā ar proporcionalitātes principu, jo tajā paredzētā rīcība nesniegsies tālāk par to, kas ir nepieciešams tādu Līguma mērķu īstenošanai, kas saistīti ar vienotā tirgus sekmīgas darbības nodrošināšanu un pakāpenisku kopējās aizsardzības politikas izstrādi. Pašreiz spēkā esošie atbrīvojumi attiecībā uz NATO aizsardzības darbībām, kas jau ir definēti un ierobežoti tvērumā, netiks paplašināti. Patiecoties šim priekšlikumam, Savienības un NATO aizsardzības pasākumiem piemērojamo atbrīvojumu darbības joma būs līdzīga. Lai gan ikviens atbrīvojums ietekmē nodokļu ieņēmumus, šo atbrīvojumu darbības jomas paplašināšana, attiecinot tos uz ES aizsardzības pasākumiem, radīs minimālu ietekmi uz nodokļu bāzi.
            
            
               •Juridiskā instrumenta izvēle
            
            
               
                  Tiek ierosināta direktīva, ar ko groza PVN direktīvu un Akcīzes nodokļa direktīvu.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaudes
            
            
               Pašlaik nav tiesību aktu par PVN vai akcīzes nodokļa režīmu, ko piemēro preču piegādēm un pakalpojumu sniegšanai ES aizsardzības pasākumu satvarā. Nav pieejami dati par attiecīgajām preču piegādēm un pakalpojumu sniegšanu NATO aizsardzības pasākumu ietvaros.
            
            
               •Apspriešanās ar ieinteresētajām personām
            
            
               PVN nākotnes attīstības grupas
                  27
                ietvaros notika apspriešanās ar dalībvalstīm, kurās kopumā apstiprinājās, ka ir jārīkojas ES līmenī, ieviešot atbrīvojumu no PVN ar ES ietvaros veiktiem aizsardzības pasākumiem saistītām preču piegādēm un pakalpojumu sniegšanai, kas līdzinās atbrīvojumam attiecībā uz preču piegādēm un pakalpojumu sniegšanu, kas saistīta ar NATO aizsardzības pasākumiem, saskaņā ar PVN direktīvas 151. panta 1. punkta c) un d) apakšpunktu. Ar šo priekšlikumu tiek īstenots minētais mērķis un saglabāta saskaņotība starp PVN un akcīzes nodokli.
            
         
         
            
               •Ekspertu atzinumu pieprasīšana un izmantošana
            
            
               Ekspertu atzinumi, kas tika iegūti, apspriežoties ar EĀDD un EAA pārstāvjiem un aizsardzības jomas ekspertiem, kas palīdz PVN nākotnes attīstības grupas locekļiem, bija pietiekami šim priekšlikumam.
            
            
               •Ietekmes analīze
            
            
               
                  Šim priekšlikumam nav pievienots ietekmes novērtējums, jo mērķis pats par sevi paredz politikas risinājumu. Turklāt, ņemot vērā ierosinātā atbrīvojuma ierobežoto darbības jomu, tam nav uz sociālās, ekonomiskās vai vides ietekmes.
               
               
                  Šajā iedaļā ir analizēta pasākuma ietekme uz PVN ieņēmumiem salīdzinājumā ar atsauces scenāriju (“neko nemainīt”). Tā kā detalizēti dati par militārajiem izdevumiem ir konfidenciāli vai nav pieejami, analīze balstās uz aptuvenām aplēsēm.
               
               
                  KDAP pasākumi, uz kuriem attiektos atbrīvojumi, ir šādi:
               
            
            
               (1)militārās misijas un operācijas
            
            
               KDAP ietvaros ES kopš 2003. gada ir veikusi militāras misijas un operācijas saskaņā ar (pašreizējo) juridisko pamatu, kas paredzēts LES 42. panta 4. punktā un 43. panta 2. punktā. Pašlaik notiek sešas militārās misijas/operācijas Savienības kaimiņvalstīs un Āfrikā
                  28
               . KDAP misijas un operācijas var notikt tikai ārpus Savienības, bet atbrīvojumi attiektos uz Savienībā veiktiem pasākumiem, kas ir daļa no šādas (atkārtotas) izvietošanas (izvietošana operāciju štābā, tranzīts, pārvietošana, pirmsizvietošanas darbības, mācības, sanāksmes utt.);
            
            
               (2)kaujas vienības
            
            
               Attiecībā uz ES kaujas vienībām
                  29
               , kas balstītas uz LES 42. panta 1. punktu, atbrīvojumu paplašināšana pagaidām neietekmēs PVN vai akcīzes nodokļa ieņēmumus, jo līdz šim kaujas vienības nav izvietotas. Ja tiktu veikta (atkārtota) izvietošana (kas būtu ārpus Savienības)
                  30
               , atbrīvojumi attiektos uz saistītiem KDAP pasākumiem Savienībā;
            
            
               (3)savstarpēja palīdzība
            
            
               Nav iespējams paredzēt ietekmi, kādu uz PVN un akcīzes nodokļa ieņēmumiem radītu atbrīvojumi attiecībā uz savstarpēju palīdzību saskaņā ar LES 42. panta 7. punktu gadījumā, ja kāda dalībvalsts kļūtu par bruņotas agresijas upuri tās teritorijā. Pēc teroristu uzbrukumiem Parīzē 2015. gada 13. novembrī Francija pieprasīja šādu palīdzību un atbalstu no citām dalībvalstīm. Paralēli divpusējiem ieguldījumiem dažas dalībvalstis nolēma palielināt savu dalību KDAP militārajā misijā EUTM Mali;
            
            
               (4)PESCO
            
            
               Gaidāms, ka PESCO
                  31
               , kas nesen izveidota saskaņā ar LES 46. pantu un kurā piedalās 25 dalībvalstis
                  32
               , radīs PVN un akcīzes nodokļa ieņēmumu zaudējumus. PESCO ļauj dalībvalstīm, kuras to vēlas un spēj, padziļināt savu sadarbību aizsardzības jomā, plānot un izstrādāt kopīgus spēju projektus un ieguldīt tajos, kā arī palielināt šo valstu bruņoto spēku operatīvo gatavību un ieguldījumu
                  33
               ; un
            
            
               (5)EAA darbības
            
            
               Pašlaik vienīgie ieņēmumu zaudējumi saistībā ar EAA darbībām būtu attiecināmi uz LES 42. panta 3. punktā un 45. pantā minētām darbībām
                  34
               , kas ietver regulāro apmācību un operatīvo apmācību
                  35
               . Lai pretendētu uz atbrīvojumu, projektiem būtu jāietver vienas dalībvalsts bruņoto spēku izvietošana otrā. Atbrīvojums nebūtu pieejams citu tādu valstu bruņotajiem spēkiem, kas ar EAA ir parakstījušas administratīvu vienošanos
                  36
               . Tomēr NATO valstis, kas nav ES dalībvalstis, var izmantot spēkā esošos atbrīvojumus.
            
            
               
                  Dati par EAA locekļu aizsardzības izdevumiem tiek publicēti EAA “aizsardzības datu portālā”. Izdevumi par piesaistītajām operācijām un uzturēšanu visās dalībvalstīs (izņemot Dāniju) 2014. gadā bija 5,3 miljardi EUR (jaunākie pieejamie dati). Tomēr šie dati nenošķir:
               
            
            
               –iekšzemes piegādes, uz kurām atbrīvojums neattiecas, un 
            
            
               –piegādes citā dalībvalstī, kas parasti ir saistītas ar darbībām KDAP vai NATO ietvaros. 
            
            
               
                  Ir pamats uzskatīt, ka lielākā daļa no summas (vismaz 80 %) attiecas uz iekšzemes piegādēm un tikai neliela daļa (maksimāli 20 %) attiecas uz piegādēm citā dalībvalstī. Turklāt aptuveni puse no piegādēm citā dalībvalstī parasti ir izvietoto bruņoto spēku izmitināšanas pakalpojumi, kas parasti ir atbrīvoti no PVN saskaņā ar PVN direktīvas 135. panta 1. punkta l) apakšpunktu. 
               
            
         
         
            
               
                  Tādēļ var pieņemt, ka ne vairāk kā 10 % no kopējās summas (530 miljoni EUR) varētu tikt atbrīvoti no PVN saskaņā ar jaunajiem noteikumiem vai uz tiem jau attiektos atbrīvojums, kas paredzēts NATO darbībām. Tas attiecas uz preču piegādēm (piemēram, pārtika, degviela, īpaši šķidrumi, iekārtas, zāļu apgāde, elektrība, ūdens, gāze) un pakalpojumiem (piemēram, ēdināšana, komunikācija, apkope, remonts, transports, ceļu maksas). Lai gan aprēķinā nav ņemts vērā turpmāks dalībvalstu militāro izdevumu iespējams pieaugums saistībā ar KDAP pieaugošo nozīmi, tajā ir iekļautas izmaksas saistībā ar NATO atbrīvojumu.
               
               
                  Līdz ar to ir lietderīgi izmantot aplēsi 530 miljonu EUR apmērā kā ārpakalpojumiem nodoto darbību rādītāju, kas varētu radīt iespējamu PVN ieņēmumu zaudējumu visām dalībvalstīm aptuveni 80 miljonu EUR apmērā (pieņemot, ka vidējā PVN likme ir 18 %
                     37
                  ).
               
               
                  Akcīzes nodokļu jomā energoproduktiem (piemēram, degvielai) un elektroenerģijai vajadzētu būt galvenajai produktu kategorijai, uz kuru attiecas atbrīvojums. Tāpat kā attiecībā uz PVN, var pieņemt, ka nākotnē aptuveni 10 % no šādām izmaksām tiks atbrīvoti no akcīzes nodokļa. Tomēr nav pieejami dati, kas nodrošinātu pamatu ietekmes aprēķināšanai.
               
            
            
               •Normatīvā atbilstība un vienkāršošana
            
            
               Priekšlikums nav saistīts ar REFIT, un tam nav īpašas ietekmes uz mikrouzņēmumiem un MVU.
            
            
               4.IETEKME UZ BUDŽETU
            
            
               Paplašinot PVN atbrīvojumu piemērošanas jomu, ar šo priekšlikumu varētu tikt samazināti dalībvalstu iekasētie PVN ieņēmumi un tādējādi arī PVN pašu resursi. Lai gan nebūs negatīvas ietekmes uz ES budžetu, jo pašu resursi, kuru pamatā ir nacionālais kopienākums (NKI), kompensē visus izdevumus, ko nesedz tradicionālie pašu resursi un PVN pašu resursi, dažu dalībvalstu neiekasētie PVN pašu resursi būtu jākompensē visām dalībvalstīm, izmantojot NKI pašu resursus. 
            
            
               Akcīzes nodoklis nav pašu resurss. Tāpēc nav nekādas ietekmes uz Savienības budžetu.
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               Komisija uzraudzīs ierosināto pasākumu īstenošanu kā daļu no saviem pienākumiem nodrošināt ES PVN un akcīzes nodokļu jomas tiesību aktu pareizu piemērošanu.
            
            
               •Priekšlikuma konkrēto noteikumu skaidrojums
            
            
               Ar priekšlikuma 1. pantu šādi groza PVN direktīvu:
            
            
               –22. pantā iekļauj daļu, kas līdzinās pašreizējai daļai par NATO valsts bruņotajiem spēkiem
                  38
               .
            
            
               Jaunais noteikums nodrošina, ka preču izmantošana, ko veic to dalībvalstu bruņotie spēki, kas piedalās aizsardzības pasākumā, kurš paredzēts, lai īstenotu Savienības darbību saskaņā ar KDAP, tiks uzskatīta par preču iegādi ES iekšienē par atlīdzību, ja šīs preces, kas nav iepirktas saskaņā ar tās dalībvalsts vietējiem PVN noteikumiem, kurā bruņotie spēki ir izvietoti, tiek nogādātas atpakaļ un bruņotie spēki tās izmanto savā dalībvalstī savām vajadzībām vai civilā personāla vajadzībām, kas tos pavada. Šis noteikums ir piemērojams tad, ja uz preču importu nav bijis iespējams attiecināt atbrīvojumu no nodokļa saskaņā ar 143. panta 1. punkta ga) apakšpunktu;
            
            
               –143. panta 1. punktā iekļauj ga) apakšpunktu, ka līdzinās h) apakšpunktā paredzētajam atbrīvojumam attiecībā uz preču importu, ko veic NATO dalībvalstis
                  39
               .
            
            
               Ar jauno noteikumu ievieš atbrīvojumu no PVN preču importam dalībvalstīs, ko veic to citu dalībvalstu bruņotie spēki, kuras piedalās aizsardzības pasākumā, kas paredzēts, lai īstenotu Savienības darbību saskaņā ar KDAP, ja preces ir paredzētas šo bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei; un
            
            
               –151. panta 1. punktā iekļauj ba) un bb) apakšpunktus, kas līdzinās c) un d) apakšpunktā paredzētajam atbrīvojumam attiecībā uz NATO aizsardzības pasākumiem
                  40
               .
            
            
               151. panta 1. punkta ba) apakšpunkts attiecas uz preču piegādēm vai pakalpojumu sniegšanu dalībvalstī, kas paredzētas citu dalībvalstu bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP.
            
            
               151. panta 1. punkta bb) apakšpunktā paredzētais atbrīvojums attiecas uz preču piegādēm vai pakalpojumu sniegšanu kādai citai dalībvalstij, kas paredzētas kādas dalībvalsts, kura nav galamērķa dalībvalsts, bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP.
            
         
         
            
               Tādējādi šis atbrīvojums, tāpat kā NATO aizsardzības pasākumiem paredzētais atbrīvojums, neattiecas uz iekšzemes preču piegādēm vai pakalpojumu sniegšanu dalībvalstu militārajiem spēkiem, piemēram, uz militārā aprīkojuma rezerves daļu piegādi vai remonta un transporta pakalpojumiem; un
            
            
               Ar 2. pantu tiek ieviests atbrīvojums no akcīzes nodokļa attiecībā uz aizsardzības pasākumu, ko veic, lai īstenotu Savienības darbību saskaņā ar KDAP
                  41
               . Atbrīvojums attieksies uz akcīzes preču piegādēm jebkuras tādas dalībvalsts bruņotajiem spēkiem, kas nav dalībvalsts, kurā akcīzes nodoklis ir iekasējams, šo bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP.
            
            
               2019/0096 (CNS)
            
            
               Priekšlikums
            
            
               PADOMES DIREKTĪVA,
            
            
               ar ko attiecībā uz aizsardzības pasākumiem Savienības satvarā groza Direktīvu 2006/112/EK par kopējo pievienotās vērtības nodokļa sistēmu un Direktīvu 2008/118/EK par akcīzes nodokļa piemērošanas vispārēju režīmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 113. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Parlamenta atzinumu
                  42
               ,
            
            
               ņemot vērā Eiropas Ekonomikas un sociālo lietu komitejas atzinumu
                  43
               ,
            
            
               saskaņā ar īpašu likumdošanas procedūru,
            
            
               tā kā:
            
            
               (1)Padomes Direktīva 2006/112/EK
                  44
                noteiktu nosacījumu izpildes gadījumā paredz atbrīvojumu no pievienotās vērtības nodokļa (PVN) attiecībā uz precēm, ko piegādā, un pakalpojumiem, ko sniedz jebkuras Ziemeļatlantijas Līguma dalībvalsts bruņotajiem spēkiem, un attiecībā uz precēm, ko šie bruņotie spēki importē, ja šie spēki piedalās kopējā aizsardzības pasākumā ārpus savas valsts.
            
            
               (2)Padomes Direktīva 2008/118/EK
                  45
                paredz atbrīvojumu no akcīzes nodokļa attiecībā uz akcīzes precēm, kas paredzētas jebkuras tādas Ziemeļatlantijas līguma dalībvalsts bruņotajiem spēkiem, kas nav dalībvalsts, kurā akcīzes nodoklis ir iekasējams, – minēto bruņoto spēku vajadzībām, civilajam personālam, kas to pavada, vai šo bruņoto spēku virtuvju vai ēdnīcu apgādei, saskaņā ar uzņēmējas dalībvalsts paredzētajiem nosacījumiem un ierobežojumiem.
            
            
               (3)Šādi atbrīvojumi nav pieejami, ja dalībvalsts bruņotie spēki piedalās kopējās drošības un aizsardzības politikas (KDAP) satvarā īstenotajos pasākumos, kā noteikts Līguma par Eiropas Savienību (LES) V sadaļas 2. nodaļas 2. iedaļā. Prioritāte būtu jāpiešķir vajadzībai uzlabot Eiropas spējas aizsardzības un krīžu pārvarēšanas jomā un stiprināt Savienības drošību un aizsardzību. Savienības Augstā pārstāve ārlietās un drošības politikas jautājumos un Komisija savā 2018. gada 28. marta kopīgajā paziņojumā par militārās mobilitātes rīcības plānu
                  46
                atzina vispārējo nepieciešamību saskaņot PVN režīmu attiecībā uz aizsardzības pasākumiem, kas tiek īstenoti ES satvarā un Ziemeļatlantijas līguma organizācijas (NATO) paspārnē.
            
            
               (4)Aizsardzības pasākumi, ko veic, lai īstenotu Savienības darbību saskaņā ar KDAP, attiecas uz militārajām misijām un operācijām, kaujas vienību darbībām, savstarpēju palīdzību, projektiem pastāvīgās strukturētās sadarbības (PESCO) jomā un Eiropas Aizsardzības aģentūras (EAA) darbībām. Tomēr tiem nebūtu jāattiecas uz darbībām, kas izriet no Līguma par Eiropas Savienības darbību 222. pantā noteiktās solidaritātes klauzulas, vai jebkurām citām divpusējām vai daudzpusējām darbībām starp dalībvalstīm, kas nav saistītas ar aizsardzības pasākumiem, ko veic, lai īstenotu Savienības darbību saskaņā ar KDAP.
            
            
               (5)Tāpēc būtu jāievieš atbrīvojums no PVN attiecībā uz preču piegādēm vai pakalpojumu sniegšanu, kas paredzētas kādas dalībvalsts bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP, ārpus viņu dalībvalsts. Preču piegādes un pakalpojumu sniegšana tās dalībvalsts bruņotajiem spēkiem, kurā tiek piegādātas šīs preces vai sniegti šie pakalpojumi, būtu jāizslēdz no PVN atbrīvojuma.
            
            
               (6)Būtu jāievieš arī atbrīvojums no akcīzes nodokļa, kas attiektos uz akcīzes precēm, ko piegādā jebkuras tādas dalībvalsts bruņotajiem spēkiem, kas nav dalībvalsts, kurā nodoklis ir iekasējams, ja šie bruņotie spēki piedalās aizsardzības pasākumā, ko veic, lai īstenotu Savienības darbību saskaņā ar KDAP, ārpus viņu dalībvalsts.
            
         
         
            
               (7)Turklāt ir jāparedz atbrīvojums no PVN gadījumos, kad preces, ko importējuši kādas dalībvalsts bruņotie spēki, ir paredzēti šo bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP, ārpus viņu dalībvalsts.
            
            
               (8)Līdzīgi kā atbrīvojums attiecībā uz NATO aizsardzības pasākumiem atbrīvojumam attiecībā uz aizsardzības pasākumiem, ko veic, lai īstenotu Savienības darbību saskaņā ar KDAP, vajadzētu būt ar ierobežotu darbības jomu. Tiesības uz atbrīvojumu būtu jāattiecina tikai uz tiem izdevumiem, kas radušies saistībā ar uzdevumiem, kuri ir tieši saistīti ar aizsardzības pasākumiem. Atbrīvojums nebūtu jāattiecina uz uzdevumiem, ko veic tikai un vienīgi civilais personāls vai ko izpilda, izmantojot vienīgi civilās spējas. Tāpat arī atbrīvojums nebūtu jāattiecina uz tādiem elementiem kā militārā aprīkojuma rezerves daļas vai transporta pakalpojumi, ko kādas dalībvalsts bruņotie spēki iegādājas izmantošanai minētajā dalībvalstī, vai uz transporta vai sakaru un informācijas sistēmu infrastruktūras būvniecību.
            
            
               (9)Ņemot vērā to, ka šīs direktīvas mērķi, proti, saskaņot PVN un akcīzes nodokļa režīmu, ko piemēro aizsardzības pasākumiem ES un NATO satvarā, nevar pietiekami labi sasniegt atsevišķās dalībvalstīs, bet var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā direktīvā paredz vienīgi tos pasākumus, kas ir vajadzīgi minētā mērķa sasniegšanai.
            
            
               (10)Saskaņā ar dalībvalstu un Komisijas 2011. gada 28. septembra kopīgo politisko deklarāciju par skaidrojošiem dokumentiem
                  47
                dalībvalstis ir apņēmušās pamatotos gadījumos paziņojumam par saviem transponēšanas pasākumiem pievienot vienu vai vairākus dokumentus, kuros paskaidrota saikne starp direktīvas sastāvdaļām un atbilstīgajām daļām valsts pieņemtos transponēšanas instrumentos. Attiecībā uz šo direktīvu likumdevējs uzskata, ka šādu dokumentu nosūtīšana ir pamatota.
            
            
               (11)Tādēļ attiecīgi būtu jāgroza Direktīvas 2006/112/EK un 2008/118/EK,
            
            
               IR PIEŅĒMUSI ŠO DIREKTĪVU.
            
            
               1. pants
            
            
               Grozījumi Direktīvā 2006/112/EK
            
            
               Direktīvu 2006/112/EK groza šādi:
            
            
               (1)
                     direktīvas 22. pantā iekļauj šādu pirmo daļu:
            
            
               “Ja kādas dalībvalsts bruņotie spēki, kuri piedalās aizsardzības pasākumā, ko veic, lai īstenotu Savienības darbību saskaņā ar KDAP, savām vajadzībām vai to civilā personāla vajadzībām, kas tos pavada, lieto preces, kuras tie nav pirkuši saskaņā ar vispārīgiem noteikumiem, kas reglamentē nodokļa uzlikšanu kādas dalībvalsts iekšējā tirgū, šādu izmantošanu uzskata par preču iegādi Kopienas iekšienē par atlīdzību, ja uz šo preču importu nevar attiecināt 143. panta 1. punkta ga) apakšpunktā paredzēto atbrīvojumu no nodokļa.”;
            
            
               (2)
                     direktīvas 143. panta 1. punktā iekļauj šādu ga) apakšpunktu:
            
            
               “ga)preču importu dalībvalstīs, ko veic citu dalībvalstu bruņotie spēki savām vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP;”;
            
            
               (3)
                     direktīvas 151. panta 1. punktā iekļauj šādu ba) un bb) apakšpunktu:
            
            
               “ba)preču piegādi vai pakalpojumu sniegšanu kādā dalībvalstī, kas paredzēta citu dalībvalstu bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP;
            
            
               bb)preču piegādi vai pakalpojumu sniegšanu kādai citai dalībvalstij, kas paredzēta kādas dalībvalsts, kura nav galamērķa dalībvalsts, bruņoto spēku vajadzībām vai civilā personāla vajadzībām, kas tos pavada, vai šo bruņoto spēku virtuves vai ēdnīcas apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar KDAP;”.
            
            
               2. pants
            
            
               Grozījums Direktīvā 2008/118/EK
            
            
               Direktīvas 2008/118/EK 12. panta 1. punktā iekļauj šādu ba) apakšpunktu:
            
            
               “ba)jebkuras tādas dalībvalsts bruņotie spēki, kas nav dalībvalsts, kurānodoklis ir iekasējams, – minēto bruņoto spēku vajadzībām, civilā personāla vajadzībām kas to pavada, vai šo bruņoto spēku virtuvju vai ēdnīcu apgādei, ja šādi spēki piedalās aizsardzības pasākumā, ko veic, lai īstenotu Savienības darbību saskaņā ar kopējo drošības un aizsardzības politiku;”.
            
         
         
            
               3. pants
            
            
               Transponēšana
            
            
               1.Dalībvalstis vēlākais līdz 2022. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.
            
            
               Tās piemēro minētos noteikumus no 2022. gada 1. jūlija.
            
            
               Kad dalībvalstis pieņem minētos noteikumus, tajos ietver atsauci uz šo direktīvu, vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādas atsauces.
            
            
               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
            
            
               4. pants
            
            
               Stāšanās spēkā
            
            
               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               5. pants
            
            
               Adresāti
            
            
               Šī direktīva ir adresēta dalībvalstīm.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        Padomes Direktīva 2006/112/EK par kopējo pievienotās vērtības nodokļa sistēmu (
                  OV L 347, 11.12.2006., 1. lpp.
                  ).
               
               
                  
                     (2)
                  
                        Sk. Direktīvas 35. apsvērumu.
               
               
                  
                     (3)
                  
                        Direktīvas 148. panta b) punkts atļauj piemērot atbrīvojumu, ja preces piegādā, lai apgādātu karakuģus (KN kods 8906 10 00), kas atstāj to teritoriju un dodas uz ostām vai enkurvietām ārpus iesaistītās dalībvalsts. Direktīvas X pielikuma B daļas 11. un 12. punkts paredz atbrīvojumu attiecībā uz tādu gaisa kuģu piegādi, pārbūvi, remontu, tehnisko apkopi, fraktēšanu un īri, ko izmanto valsts iestādes, tostarp uz aprīkojumu, kas iekļauts vai izmantots šādos gaisa kuģos, kā arī uz karakuģu piegādi, pārbūvi, remontu, tehnisko apkopi, fraktēšanu un īri.
               
               
                  
                     (4)
                  
                        Padomes Direktīva 2008/118/EK par akcīzes nodokļa piemērošanas vispārēju režīmu, ar ko atceļ Direktīvu 92/12/EEK (
                  OV L 9, 14.1.2009., 12. lpp.
                  ).
               
               
                  
                     (5)
                  
                        Akcīzes nodokļus, ko reglamentē ES tiesību akti, piemēro alkoholiskajiem dzērieniem, tabakas izstrādājumiem un energoproduktiem (degvielai un kurināmajam, piemēram, benzīnam un dīzeļdegvielai, elektroenerģijai, dabasgāzei, akmeņoglēm un koksam). Nodokļu struktūra un minimālās likmes ir saskaņotas ES līmenī.
               
               
                  
                     (6)
                  
                        Atbrīvojuma ieviešana diplomātisku un konsulāru režīmu ietvaros attiecībā uz piegādēm NATO spēkiem, kas piedalās kopējos aizsardzības pasākumos, ievērojot dalībvalstu noteiktos nosacījumus un ierobežojumus; ko varētu īstenot arī, izmantojot PVN atmaksu.
               
               
                  
                     (7)
                  
                        Rietumeiropas Savienības (RES) padome 1992. gadā vienojās par nosacījumiem, saskaņā ar kuriem var izvietot militārās vienības, un “Petersbergas misijas” tika iekļautas 1997. gada Amsterdamas līgumā minētajos jautājumos. Pēc tam RES misijas un iestādes tika pakāpeniski nodotas ES, jo īpaši ņemot vērā to, ka 2004. gadā ar Padomes Vienoto rīcību 2004/551/KĀDP (
                  OV L 245, 17.7.2004., 17. lpp.
                  ) tika izveidota Eiropas Aizsardzības aģentūra (EAA). Šis process tika pabeigts 2009. gadā, kad ar Lisabonas līgumu stājās spēkā ES dalībvalstu savstarpējās palīdzības klauzula, kas līdzinās RES savstarpējās palīdzības klauzulai. RES galu galā beidza pastāvēt 2011. gadā.
               
               
                  
                     (8)
                  
                        LES 42. panta 2. punktā ir noteikts, ka “[k]opējā drošības un aizsardzības politika ietver pakāpenisku Savienības kopējās aizsardzības politikas izstrādi. Šajā procesā izveidota kopēja aizsardzība, kad Eiropadome vienprātīgi to nolems. Tādā gadījumā tā iesaka dalībvalstīm pieņemt šādu lēmumu saskaņā ar to attiecīgajām konstitucionālajām prasībām.”
                        Savā 2017. gada runā par stāvokli Savienībā Komisijas priekšsēdētājs norādīja uz nepieciešamību līdz 2025. gadam izveidot pilnvērtīgu Eiropas aizsardzības savienību:
                  https://ec.europa.eu/commission/priorities/state-union-speeches/state-union-2017_lv
                   
               
               
                  
                     (9)
                  
                        LES 42. panta 7. punkts.
               
               
                  
                     (10)
                  
                        LES 42. panta 6. punkts un 46. pants
               
               
                  
                     (11)
                  
                        Padomes Lēmums 2001/79/KĀDP par Eiropas Savienības Militārās komitejas izveidi (
                  OV L 27, 30.1.2001., 4. lpp.
                  ). 
               
               
                  
                     (12)
                  
                        Padomes Lēmums 2001/80/KĀDP par Eiropas Savienības Militārā štāba izveidošanu (
                  OV L 27, 30.1.2001, 7. lpp.
                  ). Padomes Lēmuma (ES) 2017/971 (
                  OV L 146, 9.6.2017., 133. lpp.
                  ) 6. apsvērumā ir noteikts, ka “Padome [...] apstiprināja ESMŠ konsolidēto kompetenci, [kura] aizstāj ESMŠ kompetenci, kas izklāstīta pielikumā Padomes Lēmumam 2001/80/KĀDP par Eiropas Savienības Militārā štāba izveidošanu un kas vairs nav piemērojama”.
               
               
                  
                     (13)
                  
                        ESMK 2004. gadā vienojās par kaujas vienības koncepciju, ko izstrādājis ESMŠ, un 2006. gada oktobrī tika pieņemts vienots dokuments par kaujas vienības koncepciju.
               
               
                  
                     (14)
                  
                        
                  Kopīgs redzējums, kopīga rīcība — stiprāka Eiropa. Globāla Eiropas Savienības ārpolitikas un drošības politikas stratēģija
                  .
               
               
                  
                     (15)
                  
                        Komisijas paziņojums Eiropas Parlamentam, Eiropadomei un Padomei Ceturtais progresa ziņojums virzībā uz efektīvu un patiesu drošības savienību, (
                  (
                  COM(2017) 41 final
                  ).
               
               
                  
                     (16)
                  
                        Kopīgs paziņojums Eiropas Parlamentam un Padomei Militārās mobilitātes uzlabošana Eiropas Savienībā (
                  JOIN (2017) 41 final
                  ).
               
               
                  
                     (17)
                  
                        Kopīgs paziņojums Eiropas Parlamentam un Padomei Militārās mobilitātes rīcības plāns (
                  JOIN (2018) 5 final
                  ).
               
               
                  
                     (18)
                  
                        Turpat, 7. lpp.
               
               
                  
                     (19)
                  
                        
                  https://www.consilium.europa.eu/media/37030/st13978-en18.pdf
               
               
                  
                     (20)
                  
                        Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā Ceļā uz vienotu ES PVN zonu — laiks pieņemt lēmumu (
                  COM (2016) 148 final
                  ).
               
               
                  
                     (21)
                  
                        
                  Lieta C-225/11
                   Able UK.
               
               
                  
                     (22)
                  
                        Dalībvalstis var vienmēr kompensēt PVN izmaksas ārpus PVN sistēmas, ja izmantotais mehānisms atbilst iekšējā tirgus pamatprincipiem un ES tiesību aktiem.
               
               
                  
                     (23)
                  
                        
                  https://eeas.europa.eu/sites/eeas/files/eugs_implementation_plan_st14392.en16_0.pdf
               
               
                  
                     (24)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai Eiropas Aizsardzības rīcības plāns (
                  COM(2016) 950 final
                  ).
               
               
                  
                     (25)
                  
                        Priekšlikums Eiropas Parlamenta un Padomes Regulai, ar ko izveido Eiropas Aizsardzības fondu (
                  COM(2018) 476 final
                  ). Fonds nodrošinās 4,1 miljardu EUR, lai tieši finansētu konkurējošus un kopdarbīgus pētniecības projektus, jo īpaši izmantojot dotācijas, un 8,9 miljardus EUR, lai papildinātu dalībvalstu ieguldījumus, līdzfinansējot izmaksas, kas saistītas ar prototipu izstrādi, sertifikāciju un testēšanas prasībām.
               
               
                  
                     (26)
                  
                        
                  Padomes Lēmums (KĀDP) 2015/528
                  , ar ko izveido mehānismu tādu Eiropas Savienības operāciju kopējo izmaksu finansēšanas pārvaldībai, kuras skar militārus vai aizsardzības aspektus (Athena), un ar ko atceļ Lēmumu 2011/871/KĀDP (
                  OV L 84, 28.3.2015., 39. lpp.
                  ).
               
               
                  
                     (27)
                  
                        Neformāla valstu nodokļu administrāciju pārstāvju grupa Komisijai nodrošina forumu, kas ļauj apspriesties ar dalībvalstu ekspertiem PVN jomā par pirmslikumdošanas iniciatīvām.
               
               
                  
                     (28)
                  
                        
                  https://eeas.europa.eu/topics/military-and-civilian-missions-and-operations/430/military-and-civilian-missions-and-operations_en
               
               
                  
                     (29)
                  
                        Sk. Padomes dokumentu 11624/14 ES kaujas vienību koncepcija (2014. gada 7. jūlijs). Tās ir daudznacionālas militārās vienības, katru no kurām parasti veido 1500 cilvēku liels personāls un kas ir neatņemama daļa no ES spējām ātri reaģēt uz jaunām krīzēm un konfliktiem visā pasaulē.
               
               
                  
                     (30)
                  
                        ES vadītāji 2017. gada 22. jūnijā vienojās, ka kaujas vienību izvietošanas izmaksas tiktu segtas kā kopējas izmaksas; mērķis ir stiprināt ES ātrās reaģēšanas spējas.
               
               
                  
                     (31)
                  
                        Padomes Lēmums (KĀDP) 2017/2315, ar ko izveido pastāvīgo strukturēto sadarbību (PESCO) un nosaka iesaistīto dalībvalstu sarakstu (
                  OV L 331, 14.12.2017., 57. lpp.
                  ) .
               
               
                  
                     (32)
                  
                        Austrija, Beļģija, Bulgārija, Čehijas Republika, Francija, Grieķija, Horvātija, Igaunija, Itālija, Īrija, Kipra, Latvija, Lietuva, Luksemburga, Nīderlande, Polija, Portugāle, Rumānija, Slovākija, Slovēnija, Somija, Spānija, Ungārija, Vācija un Zviedrija.
               
               
                  
                     (33)
                  
                        Sākotnējais saraksts ar 17 projektiem (kuri jāizstrādā saskaņā ar PESCO), kas pieņemts ar Padomes Lēmumu (KĀDP) 2018/340 (
                  OV L 65, 8.3.2018., 24. lpp.
                  ), attiecas uz tādām jomām kā Eiropas Savienības Apmācības misiju kompetenču centrs (EU TMCC) un KDAP misiju un operāciju stratēģiskā vadības un kontroles (C2) sistēma. Otrais saraksts ar 17 papildu projektiem, kas tika pieņemts ar Padomes 2018. gada 19. novembra Lēmumu (KĀDP) 2018/1797, ar ko groza un atjaunina Lēmumu (KĀDP) 2018/340 (
                  OV L 294, 21.11.2018., 18. lpp.
                  ), attiecas uz tādām jomām kā Eiropas triecienhelikopteri TIGER Mark III un Eiropas Militārais kosmosa uzraudzības un situācijas apzināšanās tīkls (EU-SSA-N).
               
               
                  
                     (34)
                  
                        Pašlaik EAA piedalās visas dalībvalstis, izņemot Dāniju.
               
               
                  
                     (35)
                  
                        Konkrēti piemēri EAA darbībām, kurām varētu piemērot atbrīvojumu paplašināšanu, ir šādi:
               
               
                  
                     (36)
                  
                        EAA ir parakstījusi administratīvas vienošanās ar Norvēģiju (2006.g.), Šveici (2012.g.), Serbiju (2013.g.) un Ukrainu (2015.g.), saskaņā ar kurām šīs valstis var piedalīties aģentūras projektos un programmās.
               
               
                  
                     (37)
                  
                        Šī aplēse ir noteikta, aprēķinot katrā dalībvalstī piemērotās svērtās vidējās PVN likmes mediānu.
               
               
                  
                     (38)
                  
                        Saskaņā ar pašreizējo 22. pantu preču galīgā izmantošana, ko veic NATO spēki, ir jāuzskata par preču iegādi ES iekšienē par atlīdzību ar noteikumu, ka
               
               
                  
                     (39)
                  
                        Pašreizējais 143. panta 1. punkta h) apakšpunkts paredz obligātu atbrīvojumu no PVN preču importam ES dalībvalstīs, kuras ir arī NATO dalībvalstis, gadījumā, kad importu veic citu NATO dalībvalstu bruņotie spēki, ar nosacījumu, ka
               
               
                  
                     (40)
                  
                        Saskaņā ar pašreizējo 151. panta 1. punkta c) un d) apakšpunktu no nodokļa tiek atbrīvota preču piegāde vai pakalpojumu sniegšana bruņotajiem NATO spēkiem vai civilajam personālam, kas tos pavada, vai šo bruņoto spēku virtuves vai ēdnīcas apgādei ar nosacījumu, kaAtbrīvojumu no nodokļa attiecībā uz preču piegādēm un pakalpojumu sniegšanu piemēro neatkarīgi no tā, vai NATO bruņotie spēki ir izvietoti vai īslaicīgi uzturas citā dalībvalstī vai vienkārši šķērso citu dalībvalsti.
               
               
                  
                     (41)
                  
                        Pašreizējais 12. panta 1. punkta c) apakšpunkts ļauj atbrīvot no akcīzes nodokļa akcīzes preces, kuras piegādātas jebkuras tādas NATO dalībvalsts bruņotajiem spēkiem, kas nav dalībvalsts, kurā akcīzes nodoklis ir iekasējams, – minēto bruņoto spēku vajadzībām, civilā personāla vajadzībām, kas to pavada, vai šo bruņoto spēku virtuvju vai ēdnīcu apgādei. Šis noteikums attiecas gan uz preču pārvietošanu ES iekšienē, gan uz pārvietošanu no trešām valstīm.
               
               
                  
                     (42)
                  
                        OV C , ,  lpp.
               
               
                  
                     (43)
                  
                        OV C , ,  lpp.
               
               
                  
                     (44)
                  
                        Padomes Direktīva 2006/112/EK (2006. gada 28 novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).
               
               
                  
                     (45)
                  
                        Padomes Direktīva 2008/118/EK (2008. gada 16. decembris) par akcīzes nodokļa piemērošanas vispārēju režīmu, ar ko atceļ Direktīvu 92/12/EEK (OV L 9, 14.1.2009., 12. lpp.).
               
               
                  
                     (46)
                  
                        JOIN(2018) 5, 2018. gada 28. marts.
               
               
                  
                     (47)
                  
                        OV C 369, 17.12.2011., 14. lpp.